Mediese data van VSA-atlete gepubliseer | Netwerk24
Mediese data van VSA-atlete gepubliseer
14 September 2016 08:13
Serena en Venus Williams by die Olimpese Spele in Rio. Foto: Getty Images
Kuberkrakers het vertroulike mediese data van 'n handvol hoëprofiel Amerikaanse atlete onder wie die tennisspelers Serena en Venus Williams asook die gimnas Simone Biles, gepubliseer.
Wada, die wêreldagentskap teen die gebruik van verbode middels, het die kuberkrakers as 'n Russiese groep, wat as Fancy Bear bekend staan, geïdentifiseer. Die groep het toegang verkry tot die data oor "Vrywaring vir terapeutiese gebruik". Dié vrywaring laat die atlete toe om "verbode middels" weens mediese redes te gebruik.
Die data van die Amerikaners, wat ook die van die basketbalspeler Elena Deelle Donne insluit, is Dinsdag aanlyn gepubliseer.
Die dokumente bevat beweringe dat Serena Williams toestemming gekry het vir die gebruik van anti-inflammatoriese middels – medikasie wat oor die algemeen gebruik word om spierbeserings te behandel. Biles het glo Ritalin gebruik om haar ADHD te behandel.
Daar was ook dreigemente dat nog meer inligting gepubliseer sal word.
Die groep voer aan dat die data wat gelek is, bewys dat die atlete die reëls teen die gebruik van verbode middels oortree het.
Die Internasionale Olimpiese Komitee (IOK) en die Amerikaanse agentskap teen die gebruik van verbode middels (Usada) sê dit bewys die teendeel.
Die gimnas Simone Biles. Foto: Getty Images
"Trouens, in elk van die gevalle, het die atlete alles korrek volgens die wêreldreëls gedoen om toestemming te kry om die nodige medikasie te gebruik," sê Travis Tygart, Usada se uitvoerende hoof, in 'n verklaring.
"Die kuberkrakers se afknouery van onskuldige atlete is lafhartig en gemeen."
Die IOK het ook die aanval veroordeel en bevestig "dat die betrokke atlete nie reëls teen die gebruik van verbode middels oortree het tydens die Olimpiese Spele in Rio nie."
Nadat die inligting bekend gemaak is, het Biles gesê sy gebruik al lank medikasie vir aandagafleibaarheid-hiperaktiwiteitsindroom (ADHD) en dat sy nog altyd die reëls nagekom het.
Die basketbalspeler Elena Deelle Donne. Foto: Getty Images
Die groep kuberkrakers het Wada vroeër vanjaar geteiken en inligting oor die Russiese atleet Yuliya Stepanova bekend gemaak. Stepanova het vroeër getuienis gelewer wat bewerings van wydverspreide opkikkergebuik in Russiese sport staaf.
Rusland se baan-en-veldatletiekspan is verbied om aan die Spele in Rio deel te neem.
Die Russiese president, Wladimir Poetin, het ontken dat die regering enige aandeel in die opkikkerskandaal het en het die aantygings as polities gemotiveerd bestempel.
"Wada veroordeel die voortdurende kuberaanvalle wat uitgevoer word in 'n poging om Wada en die wêreldwye teenopkikkerstelsel te ondermyn," het Olivier Niggli, direkteur-generaal van die agentskap, in 'n verklaring gesê.